SL Uradni list Evropske unije C 80/8

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2014/C 80/05

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„CEBULARZ LUBELSKI“

ES št.: PL-PGI-0005-01092-07.02.2013

ZGO ( X ) ZOP ( )

1. Ime

„Cebularz lubelski“

2. Država članica ali tretja država

Poljska

3. Opis kmetijskega proizvoda ali živila

3.1 Vrsta proizvoda

Skupina 2.4: kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz 1. točke

„Cebularz lubelski“ je okrogel ploščat kruh s premerom 5–25 cm in debel približno 1,5 cm, narejen iz visokokakovostnega testa iz pšenične moke, ki običajno vsebuje dvakrat več sladkorja in margarine ali masla kot običajno testo iz pšenične moke. Prekrit je s plastjo nadeva iz grobo nasekljane čebule, zmešane z makovimi semeni, soljo in rastlinskim oljem. Nadev je zlate barve ter značilnega okusa in vonja po ocvrti čebuli. Ob robu je 0,5–1,5 cm debel obod testa. Obod ima hrustljavo skorjo, katere barva je med bledo zlato in svetlo rjavo. Sredica je bleda, mehka in rahlo sočna. Nadev daje aromo, ki je značilna za sveže ocvrto čebulo. Če je kruh „cebularz lubelski“ pečen na podlagi iz pšeničnih otrobov, so na njegovi spodnji strani vidni pšenični otrobi.

Kruh „cebularz lubelski“ se lahko zaužije v 48 urah od takrat, ko je bil pečen.

3.3 Surovine (samo za predelane proizvode)

Testo

— moka, primerna za človeško prehrano (brez organskih in neorganskih onesnaževal ter s padnim številom vsaj 220 in vsebnostjo glutena vsaj 25 %) – 100 kg,

— sladkor – 2 kg,

— margarina ali maslo – 3 kg,

— kvas – 4 kg,

— voda – 50 l,

— sol – 1 kg.

Nadev

— čebula – 30 kg,

— rastlinsko olje – 1 l (repično olje, sončnično olje ali mešanica obeh),

— semena modrega maka – 3 kg,

— sol – 1,5 kg.

3.4 Posebni proizvodni postopki, ki jih je treba izvajati na opredeljenem geografskem območju

Vse proizvodne postopke je treba izvajati na opredeljenem geografskem območju:

— priprava nadeva,

— priprava testa,

— ločevanje testa,

— oblikovanje posameznih kosov,

— peka.

3.5 Posebna pravila za rezanje, ribanje, pakiranje itn.

Kruh „cebularz lubelski“ se lahko prodaja nepakiran.

Kruh „cebularz lubelski“ se v posamezno embalažo lahko vloži šele po tem, ko se ohladi. Pakiranje neohlajenega proizvoda povzroči povečanje vlažnosti in hitro izgubo hrustljavosti.

3.6 Posebna pravila za označevanje

Če se kruh „cebularz lubelski“ pakira v embalažo, mora biti na oznaki naveden simbol zaščitene geografske označbe.

4. Kratka opredelitev geografskega območja

Lublinsko vojvodstvo, kot je določeno z upravnimi mejami.

5. Povezanost z geografskim območjem

5.1 Posebnosti geografskega območja

Začetki pekovske tradicije Lublina segajo v srednji vek, prve omembe edinstvenega ploščatega kruha „cebularz lubelski“ in recept zanj, ki se je prenašal iz generacije v generacijo, pa izvirajo iz 19. stoletja. Kruh „cebularz lubelski“ so najprej pekli Židi, ki so živeli v starem delu Lublina. Zaradi enostavnega recepta in poceni sestavin se je peka sčasoma razširila po celotni lublinski regiji. Več stoletij je bila posebna značilnost regije združevanje različnih pekovskih tradicij in sposojanje receptov ali načinov uporabe določenih sestavin med obrtniki iz različnih kultur. Posledično se je uveljavila tradicija peke kruha „cebularz lubelski“, ki je postal priljubljen med potrošniki in neločljivo povezan z lublinsko regijo.

Vendar iz spominov prebivalcev na medvojna leta (1919–1939) vemo, da je bil ta proizvod močno razširjen in so ga pekli v vseh mnogoštevilnih židovskih pekarnah. Kupiti ga je bilo mogoče tudi naravnost iz košar, ki so jih ulični prodajalci nosili na ramenih. Najstarejši prebivalci Lublina se spominjajo, da so bili ti predvojni pekovski proizvodi široko dostopni in da jih zaradi vabljivosti njihovega prijetnega vonja, prefinjenega okusa in nizke cene ni bilo treba oglaševati.

Ljudje, povezani s pekovsko panogo, vključno z lastnikom prve pekarne, ki so jo odprli po drugi svetovni vojni, so zdaj najboljši vir informacij o kruhu „cebularz lubelski“. To pekarno zdaj vodi tretja generacija pekov. Njen lastnik se spominja, da je bila ob ponovnem odprtju pekarne po uničenju, ki ga je povzročila vojna, njena ponudba proizvodov omejena, vendar je bil kruh „cebularz lubelski“ eden od proizvodov, ki je bil na voljo za prvi povojni božič.

Posebna značilnost lublinske regije je njena dobro razvita pekovska panoga. Mnoge delujoče pekarne so družinska podjetja, katerih vodenje se prenaša iz generacije v generacijo. Tako se na pristen način prenašajo tudi znanje in izkušnje. Poleg tega je obvladovanje umetnosti peke kruha „cebularz lubelski“ danes tudi eden od osnovnih elementov poklicnega usposabljanja pekov v lublinskem vojvodstvu. To je posebna značilnost izključno te regije.

Kruh „cebularz lubelski“ je postal pomemben in uveljavljen del prehrane prebivalcev regije tudi zato, ker so v njihovi prehrani prevladovale enostavne jedi, pripravljene iz najlažje dostopnih kmetijskih pridelkov, na primer žit, čebule, oljnic (oljne ogrščice in lana) ter semen modrega maka.

5.2 Posebnosti proizvoda

Kruh „cebularz lubelski“ se od ostalih pekovskih proizvodov, ki so se razvili na območju, kjer ga proizvajajo, loči predvsem po naslednjih značilnostih:

— uporaba visoko kakovostnega testa iz pšenične moke,

— ročno oblikovanje proizvoda,

— okrogla oblika,

— porjaveli obod testa s hrustljavo skorjo,

— nadev iz čebule, ki ni bil toplotno obdelan in vsebuje makova semena, ter

— bleda, mehka, rahlo sočna in aromatična sredica.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Povezava med kruhom „cebularz lubelski“ in regijo temelji na njegovi posebnosti, kot je opisano v točki 5.2, in slovesu.

Ime „cebularz lubelski“ označuje uporabo čebulnega nadeva. Pred vojno so čebulni ploščati kruh pekli Židi, ki so živeli v krajih Lublin, Kazimierz Dolny in Zamość. Po vojni se je recept hitro razširil po celotni lublinski regiji. Zaradi posebnosti geografskega območja je nastal proizvod z edinstvenimi značilnostmi, imenovan „cebularz lubelski“. Ta značilni pekovski proizvod se je med drugim razvil zaradi medsebojne izmenjave pekovskih tradicij.

Posebne lastnosti kruha „cebularz lubelski“ izvirajo iz njegove zelo močne povezave z območjem, kjer ga proizvajajo. Ta povezava se kaže predvsem v sposobnostih lokalnih pekov. Te sposobnosti se izražajo na primer v pravilnem načinu proizvodnje kruha „cebularz lubelski“, vključno z izbiro čebule blagega, sladkega okusa, obvladovanjem edinstvenega načina priprave nadeva brez segrevanja ter zagotovitvijo ustreznega trajanja in pogojev zorenja. Sposobnosti priprave visokokakovostnega testa iz pšenične moke, pri čemer je zelo pomembno obdržati pravo razmerje sestavin, ročnega oblikovanja kruha „cebularz lubelski“ in enakomernega prekritja z nadevom po celotni površini testa, da se na robu proizvoda oblikuje obod iz porjavelega testa, so odločilnega pomena. Poudariti je treba tudi, da se metoda proizvodnje kruha „cebularz lubelski“ nikoli ni razširila izven lublinske regije.

Kruh „cebularz lubelski“, ki je prisoten na vseh srečanjih, tekmovanjih in praznovanjih pekovskega sektorja ter na sejmih na Poljskem in v tujini, na primer na praznikih žetve v krajih Lublin in Radawiec Duży, na prazniku kruha Święto Chleba v vaškem muzeju na prostem v Lublinu, sejmu evropskih regionalnih proizvodov v Zakopanih, mednarodnem sejmu kruha v Jaworju, sejmu „Polagra Food“ v Poznańu, dnevih naravnih živil „Natura Food“ in mednarodnem živilskem sejmu „Food & Taste“ v mestu Frankfurt an der Oder, je med potrošniki zelo visoko cenjen. Kruh „cebularz lubelski“ se prodaja in je na voljo za degustacijo na vseh omenjenih in ostalih podobnih dogodkih. Zaradi navedenega je postal eden od glavnih promocijskih simbolov Lublinskega vojvodstva. Kruh „cebularz lubelski“ je prisoten tudi na vseh tekmovanjih za izbor najboljšega kulinaričnega proizvoda Lublinskega vojvodstva. Eno od najpomembnejših nacionalnih tekmovanj je „Nasze Kulinarne Dziedzictwo – Smaki Regionów“ v organizaciji Poljske zbornice za regionalne in lokalne proizvode. Poleg tega je cilj enega od glavnih tekmovanj, namenjenih obrtnim pekom, na prazniku kruha „Święto Chleba“, ki ga vsako leto v vaškem muzeju na prostem v Lublinu organizirata lublinska regionalna podružnica Poljskega združenja obrtnih pekov in Lublinski ceh živilskih mojstrov, izbor najboljšega kruha „cebularz lubelski“.

Kruh „cebularz lubelski“ strežejo tudi na mnogih srečanjih in dogodkih, ki jih organizirajo v Lublinskem vojvodstvu, kot so družinski pikniki (npr. „Piknik Rodzinny“ v vasi Czerniejów), „Prvo lublinsko srečanje ob godu moških po imenu Zbigniew“ in srečanje „Ženske v pekovski panogi“ v organizaciji Lublinske obrtne in podjetniške zbornice.

Kruh „cebularz lubelski“ je bil vnesen na „Kulinarični zemljevid Lublinskega vojvodstva“, ki je nastal na skupno pobudo lokalnega časopisa Dziennik Wschodni in organov oblasti Lublinskega vojvodstva, katere namen je predstaviti večkulturno kulinariko regije.

Sloves in velik pomen kruha „cebularz lubelski“ za lokalno skupnost izraža dejstvo, da ga mediji pogosto obravnavajo v televizijskih in radijskih programih, tiskanih člankih, publikacijah itd.:

— „Cebularz jest lubelski“, Przegląd Piekarski i Cukierniczy, september 2007,

— „Lubelski cebularz – historia regionalna“, Biuletyn Izby Rzemiosła i Przedsiębiorczości w Lublinie, maj/junij 2010,

— „Jak cebularz, to tylko lubelski“, Kurier Lubelski, 20. avgust 2010 in 10. september 2010,

— „Cebularz super star“, Dziennik Wschodni, 26. marec 2011.

Številni članki na to temo so bili objavljeni tudi na spletu.

Sklic na objavo specifikacije

(člen 5(7) Uredbe (ES) št. 510/2006 (3))

http://www.minrol.gov.pl/pol/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-7-wrzesnia-2012-roku

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.